การรถไฟแห่งประเทศไทย ประกาศยกเลิกการเดินขบวนรถเร็วเส้นทางกรุงเทพ – เด่นชัย – กรุงเทพ เป็นกรณีชั่วคราว
การรถไฟแห่งประเทศไทย ประกาศยกเลิกการเดินขบวนรถเร็วเส้นทางกรุงเทพ – เด่นชัย – กรุงเทพ เป็นกรณีชั่วคราว นายวรวุฒิ มาลา รักษาการในตำแหน่งผู้ว่าการรถไฟแห่งประเทศไทย หรือ รฟท. เปิดเผยว่า หลังจาก จังหวัดอุตรดิตถ์ ประกาศยกระดับมาตรการการคัดกรองผู้ที่เดินทางเข้าพื้นที่จังหวัดอุตรดิตถ์ โดยขอความร่วมมือ การรถไฟแห่งประเทศไทย พิจารณางดเดินขบวนรถโดยสารเข้าพื้นที่จังหวัดอุตรดิตถ์ที่สถานีศิลาอาสน์ เพื่อเลดความเสี่ยงการแพร่ระบาดของโรคโควิด–19 การรถไฟฯ จึงมีความจำเป็นต้องงดเดินขบวนรถที่เดินทางผ่านจังหวัดอุตรดิตถ์ จำนวน 2 ขบวนรถ ตั้งแต่วันที่ 16 เมษายน 2563 เป็นต้นไป จนกว่าจะมีประกาศเปลี่ยนแปลง ประกอบด้วยขบวนรถเร็วที่ 111 และ 112 เส้นทาง กรุงเทพ – เด่นชัย – กรุงเทพสำหรับผู้โดยสารที่ไม่ประสงค์จะเดินทางกับขบวนรถดังกล่าว สามารถติดต่อขอคืนเงินได้ที่ช่องจำหน่ายตั๋วสถานีรถไฟทุกแห่งทั่วประเทศ หรือสอบถามข้อมูลเพิ่มเติมได้ที่ศูนย์บริการลูกค้าสัมพันธ์ หมายเลขโทรศัพท์ 1690 ตลอด 24 ชั่วโมง